Kort før klokken ti tirsdag morgen faldt der dom i rufferisagen mod tre mænd med tilknytning til Gøglerbåden i Aalborg. Det skete ved Retten i Aalborg. Den 63-årige ejer af Gøglerbåden blev idømt fem måneders betinget fængsel for bordeldrift, mens en dørmand på Gøglerbåden fik en dom på 40 dages betinget fængsel for medvirken samt socialt bedrageri. Derudover blev den tredje mand, der var sigtet i sagen, frikendt for at have medvirket til bordeldrift, men blev i stedet tildelt 60 dages betinget fængsel for hæleri. Udover den betingede dom fik den 63-årige konfiskeret 100.000 kr., fordi retten mener, at han havde tjent de penge på udlejning af værelser til nogle af kvinderne.

Referat:
Den 63-årige ejer af Gøglerbåden i Aalborg er blevet kendt skyldig i rufferi. Han skal dog ikke i fængsel - han blev idømt fem måneders betinget fængsel.